Румяна Каменска-Донкова
Лирично

chitanka.info

Ела в моя дом, дето с мене мечтите растяха,

да слушаме с трепет на лятната вечер гласа.

Младостта ми отминала чака под родната стряха,

стаила на спомена жаждата и радостта.

На моето детство водата шепти като жива,

за мен най-добра е на въздуха тук свежестта.

Славеева песен с дъха на липите се слива

в хармония нежна извира от тях красота.

В безкрайните вечери, пълни с възторг и ухания,

от мисли безсънни мечтата за теб изтъках.

А после — изстрадана радост — дойде любовта ни,

да стопли житейския наниз от сълзи и смях.

Под крепка закрила мечтите си с теб поверихме.

В молитвен покой благодарни сърцата трептят,

че дал ни е благият Господ пристанище тихо

за отдих целебен на дните по прашния път.

Внезапно ни сепват на грижата тихите стъпки,

със пръсти изкусни тя мрежи от болка плете,

в лицата, в душите вдълбава ги в нас неотстъпно

и сякаш не могат да бъдат загладени те.

Друг дом обещава Спасителят наш в милостта Си,

за Своите верни приготвил е дом по-желан.

Виновно ще стихнат на грижата стъпките властни,

дълбоките бръчки с любов ще изтрие Той сам.

Спокойно предали съня си в ръцете Господни,

след миг ще потънем в уханната власт на нощта.

По вярна пътека ръката Христова ни води

в дома благодатен на нашия вечен Баща.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.